b'\n_START_ARTICLE_\nHyracotherium\n_START_SECTION_\nBeskrivelse\n_START_PARAGRAPH_\nHyracotherium havde en skulderh\xc3\xb8jde p\xc3\xa5 ca. 20 centimeter. Den havde fire t\xc3\xa6er med sm\xc3\xa5 hove p\xc3\xa5 forbenene og tre p\xc3\xa5 bagbenene. P\xc3\xa5 undersiden af t\xc3\xa6erne fandtes tr\xc3\xa6depuder. Kraniet var langt med 44 t\xc3\xa6nder. Kindt\xc3\xa6nderne var lavkronede og f\xc3\xb8den menes at have best\xc3\xa5et af blade, frugter og n\xc3\xb8dder, ikke gr\xc3\xa6s. Man mener, at Hyracotherium levede i sumpede skove.\n_START_SECTION_\nOpdagelse\n_START_PARAGRAPH_\nDet f\xc3\xb8rste fossil identificeret som h\xc3\xb8rende til denne sl\xc3\xa6gt (et kranium) blev fundet i Kent i det syd\xc3\xb8stlige England og beskrevet af pal\xc3\xa6ontologen Richard Owen (1804 \xe2\x80\x93 1892) i 1839. Owen syntes, kraniet, der var p\xc3\xa5 st\xc3\xb8rrelse med en hare, lignede formen af en klippegr\xc3\xa6vlings (p\xc3\xa5 latin kaldet Hyrax) og navngav derfor den nye sl\xc3\xa6gt Hyracotherium og tilf\xc3\xb8jede artsbetegnelsen leporinum._NEWLINE_En anden pal\xc3\xa6ontolog fandt i 1876 fossilet af et fuldst\xc3\xa6ndigt skelet af et lignende dyr i Nordamerika. Dette blev placeret i en ny sl\xc3\xa6gt kaldet Eohippos. Senere i 1932 blev fossilerne sammenlignet og man mente, at de tilh\xc3\xb8rte samme sl\xc3\xa6gt, s\xc3\xa5 Eohippos blev synonym til Hyracotherium. Mange andre nordamerikanske hestelignende fossiler blev efterf\xc3\xb8lgende klassificeret som arter i sl\xc3\xa6gten Hyracotherium, indtil man fornylig unders\xc3\xb8gte dem p\xc3\xa5 ny.\n_START_SECTION_\nTaksonomi\n_START_PARAGRAPH_\nTypearten, Hyracotherium leporinum, regnes nu for at tilh\xc3\xb8re den udd\xc3\xb8de familie Palaeotheriidae snarere end hestefamilien, Equidae. De fleste andre arter i sl\xc3\xa6gten Hyracotherium regnes stadig som tilh\xc3\xb8rende hestefamilien og er blevet placeret i en r\xc3\xa6kke andre sl\xc3\xa6gter, bl.a. Eohippos, der er del af denne familie og nu ikke l\xc3\xa6ngere er synonym for Hyracotherium.'